b'\n_START_ARTICLE_\nKohustuslik kogumispension\n_START_PARAGRAPH_\nKohustuslik kogumispension ehk teine pensionisammas on kogumispension, mida makstakse lisaks riiklikule pensionile ja mida Eestis reguleerib 2001 vastu v\xc3\xb5etud kogumispensionide seadus._NEWLINE_Seadus k\xc3\xa4sitleb kohustuslikku kogumispensioni h\xc3\xbcvitisena, mille saamiseks omandatakse isiku eest makstud sotsiaalmaksu ja isiku t\xc3\xa4iendavate maksete eest pensionifondi osakuid. Kohustusliku kogumispensioni v\xc3\xa4ljamakseid teeb kas pensionifond v\xc3\xb5i kindlustusandja._NEWLINE_Kogumispensioniga liitumine on kohustuslik Eesti maksuresidentidele isiku 18-aastaseks saamisele j\xc3\xa4rgneva aasta 1. jaanuarist. Kogumispensioniga ei ole lubatud liituda 1982 ja varem s\xc3\xbcndinud isikutel (KPS \xc2\xa7 66), kes ei ole varem liitunud. Maksum\xc3\xa4\xc3\xa4r on 2% brutopalgast, millele riik lisab sotsiaalmaksu laekumiste arvelt 4%. Kogumispension kantakse maksuameti arvele, kes selle igakuiselt kannab \xc3\xbcle isiku enda valitud v\xc3\xb5i isikule m\xc3\xa4\xc3\xa4ratud (kui isik ise on j\xc3\xa4tnud valiku tegemata) era\xc3\xb5iguslikule pensionifondile. Kogumispensioniga liitunud isik ei saa liitumisest enam loobuda.'